  Туспуктэм: сайтысь скриншот Наталия Сильвестрова Удмуртиысь элькун лицей-интернатын 11-тӥ классын дышетскись Арсений Поздеев удмурт кылъёсты дышетонъя «WORDSкон» приложение кылдытӥз. Квест-шудон кылэз дышетон пыр йырсазез азинтыны юрттэ. Со сярысь элькунысь лулчеберетъя министерстволэн пресс-службаез ивортӥз. 2022-тӥ арын Арсений Поздеев Дэбес ёросысь Зар-Медло лулчеберет юртын ужасьёсын ӵош Удмуртиысь йӧскалык политикая министерстволэн субсидиосъя вожвылъяськоназ пыриськиз, кытын кыкетӥ инты басьтӥз но 110 сюрс манет грант утӥз. Со уксёен лулчеберет юртэ техника басьтӥзы, кудӥныз пияш приложение кылдытон бордын ужаз. « Потэ вал лэсьтэме огшоры удмурт кылъёсын шудон. Азьло утчай ӟуч яке англи кылын шудонъёсты. Шедьтӥ ӟуч Филворды шудонэз. Соин туж тунсыко шудыны потӥз. Озьы малпай сое удмурт кылэ берыктыны. Сое лэсьтэм бере малпай шудонэз лэсьтыны озьы, мед удмурт кылъёсты дышетыны луоз » Арсений Поздеев, «WORDSкон» приложениез кылдытӥсь Пияш та ӧрен витетӥ классын дышетскыкуз тодматскиз. « Мыным программирование сярысь вераз агае. Со мыным туж тунсыко потӥз. Собере тодӥ, Шундыкар лагерьын вань сыӵе отряд, кудаз Григорьев Гриша дышетэ мобильной приложениосты лэсьтыны. Отын Григорий Леонидович мыным выль дуннеез усьтӥз, возьматӥз, ма со сыӵе мобильной разработка » Арсений Поздеев, «WORDSкон» приложениез кылдытӥсь Азьланяз Арсений Поздеев улонзэ программированиен герӟаны малпа. Со удысын ужасьёс трос коньдон басьто шуыса пусъе. Но уксё со понна валтӥсез ӧвӧл, со ӧре сюлмыз кыске, вера пияш.  Шудонэз чӧлсконпусъя скачать карыны луэ. Тодэ вайытом, Удмуртиын «РУвики» онлайн-энциклопедия ужаны кутскиз. Ватсалом,  «Шундыкар» лагерьлэн 31-тӥ сменаяз куриськонъёсты кутыны кутскизы. Тегъёс: удмурткыл Дышетон Лулчеберет Технологиос Удмуртия  